
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 12.02.2014               

Plx 622        


AVIZ

asupra  propunerii legislative pentru modificarea Ordonanţei Guvernului nr.21/1992 privind protecţia consumatorilor
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Ordonanţei Guvernului nr.21/1992 privind protecţia consumatorilor, trimisă cu adresa nr. Pl-x 622 din 16 decembrie 2013, înregistrată cu nr.4c-11/1550 din 17 decembrie 2013.
Senatul, în calitate de primă Cameră sesizată, a respins propunerea legislativă  la data de 9 decembrie  2013. 

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră  decizională.

Propunerea legislativă are ca obiect de reglementare modificarea art.2 pct.2 din Ordonanţa Guvernului nr.21/1992 privind  protecţia consumatorilor, în sensul extinderii calităţii de consumator şi  pentru persoanele juridice care  acţionează şi   utilizează produse sau beneficiază de  servicii în baza unor contracte standard preformulate şi  care nu  au fost  negociate în mod direct, cu scopul de a introduce ordine în piaţă şi de a micşora semnificativ timpul necesar pentru remedierea unor probleme generate de produsele neconforme achiziţionate de aceste  persoane; ca urmare, persoanele în cauză se vor putea adresa , în calitate de  consumatori, Autorităţii Naţionale pentru Protecţia Consumatorilor, reducându-se, astfel, potrivit expunerii de motive, numărul de plângeri adresate instanţelor de judecată.  
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din  12 februarie 2014.

Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr.755 din 22 iulie 2013, Guvernul, prin punctul de vedere transmis cu adresa nr.2165 din 15 noiembrie  2013, nu susţine adoptarea acestei iniţiative legislative.

În urma dezbaterilor, cu unanimitate de  voturi, s-a hotărât avizarea favorabilă  a propunerii legislative.

În raport de obiectul şi conţinutul reglementării, iniţiativa legislativă face parte din categoria legilor ordinare.

                 VICEPREŞEDINTE,                                    SECRETAR,

              Nicolae Ciprian NICA
                   Theodor-Cătălin NICOLESCU

